**Ministru kabineta noteikumu projekta**

“**Kārtība, kādā izsniedz, uz laiku aptur vai anulē speciālās atļaujas (licences) un licences kartītes komercpārvadājumu veikšanai ar autotransportu un izsniedz pārvadājumu vadītāja profesionālās kompetences sertifikātus””**

**sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks | Noteikumu projekts:  1) regulē licences un licences kartītes izsniegšanas kārtību, paredzot licences un licences kartītes izsniegšanu elektroniskā veidā un precizējot iesniegumā norādāmo informāciju;  2) regulē licences un licences kartītes darbības apturēšanas un anulēšanas kārtību;  3) nodrošinās efektīvu, caurskatāmu, administratīvo slogu mazinošu valsts pārvaldes pakalpojuma “profesionālās kompetences sertifikāts” sniegšanu, paredzot, ka valsts sabiedrība ar ierobežotu atbildību “Autotransporta direkcija” (turpmāk – ATD) organizē eksāmenus un izsniedz autopārvadājumu vadītāja profesionālās kompetences sertifikātus.  Noteikumi stāsies spēkā Oficiālo publikāciju un tiesiskās informācijas likumā noteiktā vispārējā kārtībā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | 1) Autopārvadājumu likuma 5.1 panta pirmās daļas 14. un 15. punkts, 6.panta ceturtā un sestā daļa, 30.panta piektā un septītā daļa;  2) 2018.gada 21.februāra Iekšējā audita Nr.05-01/2017/03-SM Valsts pārvaldes pakalpojumu audits Satiksmes ministrijas kapitālsabiedrībā -Valsts sabiedrība ar ierobežotu atbildību “Autotransporta direkcija” ziņojumā ietvertās rekomendācijas;  3) Eiropas Parlamenta un Padomes 2009.gada 21.oktobra Regula (EK) Nr. 1071/2009, ar ko nosaka kopīgus noteikumus par autopārvadātāja profesionālās darbības veikšanas nosacījumiem un atceļ Padomes Direktīvu 96/26/EK (turpmāk – regula Nr. 1071/2009);  4) Komisijas 2016.gada 18.marta Regula (ES) 2016/403, ar ko papildina Eiropas Parlamenta un Padomes Regulu (EK) Nr. 1071/2009 attiecībā uz Savienības noteikumu tādu nopietnu pārkāpumu klasifikāciju, kas var izraisīt autopārvadātāja labas reputācijas zaudēšanu, un ar ko groza Eiropas Parlamenta un Padomes Direktīvas 2006/22/EK III pielikumu (turpmāk – regula Nr. 2016/403). |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 1. Satiksmes ministrija (turpmāk – ministrija) 2017.gadā veica iekšējo auditu Nr.05-01/2017/03 – SM „Valsts pārvaldes pakalpojumu audits Satiksmes ministrijas pakalpojumu “Autopārvadājumu vadītāja profesionālās kompetences sertifikāts”” ar mērķi novērtēt ministrijas iekšējās kontroles sistēmas darbību un efektivitāti valsts pārvaldes pakalpojumu plānošanā, izpildē un rezultātu piegādē, gūstot pārliecību, vai un kā ir iespējams:  1) uzlabot pakalpojumu sniegšanas procesa efektivitāti;  2) samazināt administratīvo slogu klientiem un uzlabot pakalpojumu kvalitāti.  Atbilstoši Ministru kabineta (turpmāk – MK) 2012.gada 21.februāra noteikumu Nr.121 „Kārtība, kādā izsniedz, uz laiku aptur vai anulē speciālās atļaujas (licences) un licences kartītes komercpārvadājumu veikšanai ar autotransportu un izsniedz autopārvadājumu vadītāja profesionālās kompetences sertifikātus” (turpmāk- noteikumi Nr.121) 3.punktam Satiksmes ministrija atbilstoši regulas Nr. [1071/2009](http://eur-lex.europa.eu/eli/reg/2009/1071/oj/?locale=LV) 8.panta 3.punktam organizē eksāmenus un izsniedz autopārvadājumu vadītāja profesionālās kompetences sertifikātus (turpmāk – sertifikāts). Savukārt ATD atbilstoši noteikumu Nr.121 2.3.apakšpunktam veic regulas Nr. [1071/2009](http://eur-lex.europa.eu/eli/reg/2009/1071/oj/?locale=LV) 10.pantā minētās kompetentās iestādes pienākumus.  Audits norādīja, ka ministrijai kā pakalpojuma sniedzējai jāizvērtē pakalpojuma sniegšanas nodošana ATD, tādejādi mazinot administratīvo slogu, darbību dublēšanos, efektīvu pakalpojuma sniegšanas nodrošināšanu.  Ir veikti grozījumi Autopārvadājumu likuma 5.1panta pirmās daļas 14.punktā, (13.06.2019. likuma redakcijā) paredzot deleģējumu ATD organizēt eksāmenus un izsniegt pārvadājumu vadītāja profesionālās kompetences sertifikātus.  Noteikumu projekts paredz noteikt ATD par kompetento iestādi valsts pārvaldes pakalpojuma “profesionālās kompetences sertifikāts” sniegšanai, ietverot pakalpojumā tā administrēšanu, eksāmena organizēšanu, lēmuma par sertifikāta piešķiršanu pieņemšanu un sertifikāta izsniegšanu. Tādējādi no pakalpojuma satura secināms, ka sertifikāta izsniegšana ir cieši saistīta ar eksāmena organizēšanu un šie procesi nav nošķirami.  Profesionālās kompetences sertifikāts ir zināšanas apliecinošs dokuments, kas apliecina profesionālo kompetenci, kas minēta regulas Nr. 1071/2009 21. pantā. Regula Nr. 1071/2009 neparedz profesionālās kompetences sertifikāta anulēšanu vai apturēšanu, bet nosaka iespēju pārvadājuma vadītāju atzīt par nepiemērotu pārvadājumu operāciju veikšanai, kas liedz personai, kas ieguvusi profesionālās kompetences sertifikātu, pildīt pārvadājumu vadītāja pienākumus uzņēmumā.  Noteikumu projekta 18.1.-18.5.apakšpunktā sniegto ziņu profesionālās kompetences sertifikāta saņemšanai atbilstību Latvijas Republikas Iedzīvotāju reģistrā reģistrētām personām ATD pārbauda Iedzīvotāju reģistrā.  2. Projekts aptver ATD izsniegtās licences pasažieru komercpārvadājumiem ar autobusiem un kravas komercpārvadājumiem ar kravas automobiļiem, kā arī licences kartītes pasažieru komercpārvadājumiem ar autobusiem Latvijas teritorijā, kravas komercpārvadājumiem ar kravas automobiļiem Latvijas teritorijā, kā arī starptautiskajiem kravas komercpārvadājumiem ar kravas automobiļiem, kuru kopējā pieļaujamā masa nepārsniedz 3,5 tonnas, ieskaitot piekabes.  Licences un licences kartītes tika izsniegtas papīra veidā uz speciālas veidlapas, vienlaikus izdarot ierakstu Autopārvadātāju informatīvajā datubāzē. Licence atrodas pie pārvadātāja, licences kartītei jāatrodas pie autovadītāja konkrētajā transportlīdzeklī un jāuzrāda kontroles institūcijām pēc to pieprasījuma. Licences kartīte ir noteiktas formas dokuments vai ieraksts valsts informācijas sistēmā, kas apliecina, ka pārvadātājs ar konkrēto autotransporta līdzekli var veikt dokumentā vai ierakstā norādītā veida komercpārvadājumus. Licences kartīte tiek izsniegta tikai tiem pārvadātāja transportlīdzekļiem, kuri ir piemēroti pārvadājumu veikšanai. Tādējādi ATD pārliecinās par autotransporta līdzekļa atbilstošu tehniskā stāvokļa vērtējumu, pārvadātāja tiesībām rīkoties ar transportlīdzekli, kā arī pārvadātāja pietiekošu finansiālo nodrošinājumu atbilstoši autoparka lielumam. Tādējādi licences kartīte ir atsevišķs administratīvais akts. Lēmums par licences kartītes izsniegšanu, apturēšanu uz laiku vai anulēšanu ir administratīvais akts, ko var apstrīdēt Satiksmes ministrijā Administratīvā procesa likumā noteiktajā kārtībā.  Gada laikā vidēji ATD izsniedz 700 licences un 10 000 licences kartītes.  Saskaņā ar noteikumu Nr.121 31.punktu licences kartītei jābūt transportlīdzeklī, ar ko tiek veikts autotransporta komercpārvadājums, un par tās esamību Latvijas teritorijā saskaņā ar MK 2011.gada 24.maija noteikumu Nr.411 „Autopārvadājumu kontroles organizēšanas un īstenošanas kārtība” jāpārliecinās pārvadātāju kontroles dienestiem (Valsts policija, pašvaldību kontroles dienesti), pieprasot autotransporta līdzekļa vadītājam vai pārvadātāja pārstāvim uzrādīt autopārvadājumus reglamentējošajos normatīvajos aktos norādītos dokumentus.  Ir veikti grozījumi Autopārvadājumu likuma 1.panta 18.1 punktā, licences kartītes definīcijā paredzot, ka licences kartīte ir dokuments vai ieraksts valsts informācijas sistēmā, un grozījumi Autopārvadājumu likuma 6.panta ceturtajā daļā, kā arī 30. panta septītajā daļā, kas paredz licences izsniegšanu, izdarot ierakstu Autopārvadātāju informatīvajā datu bāzē. Licences kartīte ir dokuments, ko izsniedz pārvadātājam attiecībā uz katru autotransporta līdzekli un kas apliecina, ka pārvadātājs kā autotransporta līdzekļa īpašnieks vai turētājs ir noteikumos paredzētajā kārtībā saņēmis speciālo atļauju (licenci) komercpārvadājumu veikšanai. Licences kartīte tiek piešķirta tikai tiem pārvadātāja transportlīdzekļiem, kuri ir piemēroti pārvadājumu veikšanai. Tādējādi ATD pārliecinās par autotransporta līdzekļa atbilstošu tehniskā stāvokļa vērtējumu, pārvadātāja tiesībām rīkoties ar transportlīdzekli, kā arī pārvadātāja pietiekošu finansiālo nodrošinājumu atbilstoši autoparka lielumam. Tādējādi licences kartīte ir atsevišķs administratīvais akts. Lēmums par licences kartītes izsniegšanu, apturēšanu uz laiku vai anulēšanu ir administratīvais akts, ko var apstrīdēt Satiksmes ministrijā Administratīvā procesa likumā noteiktajā kārtībā.  Atbilstoši Autopārvadājumu likumā veiktajiem grozījumiem, noteikumi paredz kārtību licences un licences kartītes izsniegšanai elektroniski, izdarot ierakstu Autopārvadātāju informatīvajā datubāzē un informāciju publicējot ATD tīmekļa vietnē, tādējādi atsakoties no licences un licences kartītes izsniegšanas papīra formā. Informācija par ATD sagatavoto licenci un licences kartīti pārvadātājam tiks nosūtīta uz pārvadātāja e-pasta adresi. Gadījumā, ja iepriekš izsniegtais dokuments papīra veidā būs nozaudēts, dublikāts vairs netiks izsniegts. ATD izsniegtā licence un licences kartīte stāsies spēkā ar dienu, kad informācija par licences izsniegšanu tiks publicēta ATD tīmekļa vietnē.  Kontrolējošām institūcijām, veicot komercpārvadājumu uzraudzību un kontroli, nepieciešamo informāciju par licences un licences kartītes izsniegšanu un spēkā esamību būs iespējams pārbaudīt ATD tīmekļvietnē, kā arī tiešsaistes režīmā ar tīmekļa vietnes starpniecību Autopārvadātāju informatīvajā datubāzē. Publiskajā piekļuvē ATD tīmekļa vietnē būs pieejama informācija par spēkā esošajām licencēm un licences kartītēm, bet kontrolējošām institūcijām ar autorizēto piekļuvi būs piekļuve pilnai informācijai par licencēm un licences kartītēm. ATD tīmekļa vietnē publiskotā informācija būs pieejama mobilajās ierīcēs, kā arī datorā ar interneta pieslēgumu, papildu ierīces informācijas piekļuvei nebūs nepieciešamas.  Autopārvadātāju informatīvā datubāzē esošie dati jau šobrīd ir pieejami autopārvadājumus kontrolējošām institūcijām. Pēc atteikšanās no dokumentiem papīra veidā, uzkrājamo datu apjoms par izsniegtajām licences kartītēm un licencēm Autopārvadātāju informatīvā datubāzē neatšķirsies no tagadējā, vienīgi dokuments netiks izdrukāts papīra veidā. Licences un licences kartītes izsniegšanai Autopārvadātāju informatīvā datubāzē tiek iegūti un saglabāti dati no VAS “Ceļu satiksmes drošības direkcija” un Uzņēmumu reģistra vestajiem reģistriem.  Šādai kārtībai nav negatīva ietekme uz kontrolējošo institūciju darbu un tā nepalielina kontrolējošo institūciju slogu, kā arī nepadara komercpārvadājumu uzraudzības un kontroles procesu laikietilpīgāku.  Licences kartītes darbību aptur, ja tiek apturēta licences darbība. Kad licences darbība pēc tās apturēšanas tiek atjaunota, atbilstoši noteikumu projekta 17.punktam pārvadātājs iesniedz iesniegumu un ATD veic pārbaudes. Pēc iesnieguma saņemšanas un sekmīgas pārbaudes tiek atjaunota licence un licences kartīte, un datu bāzē parādās jauns ieraksts par licences kartītes atjaunošanu uz atlikušo licences kartītes darbības laiku. Kontrolējošajām institūcijām būs pieejama pilna informācija par spēkā esošajām, anulētajām un apturētajām licencēm un licences kartītēm.  Informācija par licences darbības apturēšanu vai anulēšanu tiek publicēta ATD tīmekļa vietnē un tiek saglabāta vienu gadu no lēmuma stāšanās spēkā. ATD ir izvērtējusi informācijas glabāšanas ilguma lietderību un secinājusi, ka dati, kas vecāki par vienu gadu, nav noderīgi. Savukārt kontrolējošām institūcijām šie dati būs pieejami Autopārvadātāju informatīvā datubāzē divus gadus.  3. Šobrīd licences tiek izsniegtas šāda veida autotransporta komercpārvadājumiem:  1) pasažieru komercpārvadājumiem ar autobusiem Latvijas teritorijā;  2) kravas komercpārvadājumiem ar kravas automobiļiem Latvijas teritorijā;  3) starptautiskajiem pasažieru komercpārvadājumiem ar autobusiem;  4) starptautiskajiem kravas komercpārvadājumiem ar kravas automobiļiem.  Izsniegto licenču skaits pārvadājumiem Latvijas teritorijā pēdējo gadu laikā ir būtiski samazinājies. 2014.gadā izsniegtas 1296 kravas licences pārvadājumiem Latvijas teritorijā, 2018.gadā – tikai 274 licences. 2014.gadā izsniegtas 125 pasažieru licences pārvadājumiem Latvijas teritorijā, 2018.gadā – tikai 9 licences.  Atbilstoši Autopārvadājumu likumā noteiktajam turpmāk tiks izsniegtas divu veidu licences:  1) pasažieru komercpārvadājumiem ar autobusiem;  2) kravas komercpārvadājumiem ar kravas automobiļiem.  4. Noteikumu projekts precizē iesniegumā norādāmo informāciju licences saņemšanai, papildinot to ar informāciju par komersanta, zemnieka vai zvejnieka saimniecības elektroniskā pasta adresi, kas nepieciešamas saziņai, pārvadājuma vadītāja vārdu, uzvārdu, sertifikāta numuru, personas kodu vai personas dzimšanas datumu, ja personas kods nav piešķirts, norādītās dzīvesvietas adresi, ja Latvijas Republikas iedzīvotāju reģistrā tāda nav reģistrēta.  Atbilstoši regulas Nr. 1071/2009 4.panta prasībām pārvadātājam ir jāizraugās pārvadājumu vadītājs. Ievērojot minēto, nepieciešams papildināt iesniegumu, kurā pārvadātājs atbilstoši regulas Nr. 1071/2009 4.pantā noteiktajam norāda izraudzīto pārvadājumu vadītāju. Personas kods ir nepieciešams, lai pārliecinātos par norādītā sertifikāta atbilstību personai, ļaujot šo personu identificēt, kā arī lai pārliecinātos par to, ka persona nav mirusi un iegūtu Iedzīvotāju reģistrā deklarētās dzīvesvietas adresi saziņai, piemēram, lēmuma par labas reputācijas zaudēšanu nosūtīšanai, kas attiecas konkrēti uz pārvadājumu vadītāju.  Savukārt dzimšanas datumu un dzimšanas vietu norādīt nepieciešams personām, kuras saņēmušas sertifikātu ārzemēs, lai ATD iegūtu datus par sertifikātu Eiropas autotransporta uzņēmumu reģistrā ERRU, kurā notiek informācijas apmaiņa starp dalībvalstīm, jo personas identifikācija ERRU reģistrā notiek pēc dzimšanas datuma un vietas. Tāpat personas datus nepieciešams ievadīt Autopārvadātāju informatīvajā datubāzē. Ziņas par personas dzimšanas datumu un vietu būs nepieciešamas par personām, kuras ir iekļautas Iedzīvotāju reģistrā.  Iesniegumā norādāmās informācijas papildināšana ir nepieciešama, lai atbilstoši Fizisko personu datu apstrādes likumam fizisko personu datu apstrāde būtu likumīga. Fizisko personu datu apstrāde tiek veikta konkrētiem mērķiem un apstrādāta saskaņā ar datu subjekta tiesībām, kas izriet no normatīvajiem aktiem par fizisko personu datu aizsardzību.  Noteikumu projektā netiek saglabāta līdzšinējā prasība iesniegt rakstisku apliecinājumu atbilstībai labas reputācijas prasībām, jo labā reputācija tiek pārbaudīta Iekšlietu ministrijas Informācijas centra Sodu reģistrā (ziņas par uzņēmuma likumisko pārstāvju un pārvadājumu vadītāja sodāmību par noziedzīgiem nodarījumiem tautsaimniecībā, pret satiksmes drošību, par cilvēku tirdzniecību, par narkotisko un psihotropo vielu neatļautu izgatavošanu, iegādāšanos, glabāšanu, pārvadāšanu, pārsūtīšanu realizācijas nolūkā un realizēšanu vai narkotisko un psihotropo vielu ražošanas, iegādāšanās, glabāšanas, uzskaites, izsniegšanas, pārvadāšanas un pārsūtīšanas noteikumu pārkāpšanu, kriminālsodāmību Eiropas Savienības dalībvalstīs, kā arī par uzņēmumam, uzņēmuma likumiskajiem pārstāvjiem un pārvadājumu vadītājam uzliktajiem administratīvajiem sodiem autopārvadājumu jomā atbilstoši regulas Nr. 1071/2009 6.panta prasībām). Ziņas par narkotisko un psihotropo vielu neatļautu izgatavošanu, iegādāšanos, glabāšanu, pārvadāšanu, pārsūtīšanu realizācijas nolūkā un realizēšanu vai narkotisko un psihotropo vielu ražošanas, iegādāšanās, glabāšanas, uzskaites, izsniegšanas, pārvadāšanas un pārsūtīšanas noteikumu pārkāpšanu ir izsniedzamas atbilstoši Krimināllikuma 249. un 253.1 pantam.  Noteikumu projektā netiek saglabāta līdzšinējā prasība uzrādīt profesionālās kompetences sertifikāta oriģinālu, saņemot licenci, jo pārliecināties par ārzemēs izsniegtu sertifikātu ATD var Eiropas autotransporta uzņēmumu reģistrā ERRU.  Licences kartītes saņemšanai iesniegumā turpmāk nebūs jānorāda saņemtās licences veids un numurs, komersanta veids un juridiskā adrese, ārvalstu komersanta filiāles reģistrācijas numurs un datums.  Pēc Iekšlietu ministrijas ierosinājuma noteikumu projekta 4.3.apakšpunkts par ziņām, kuras ATD iegūst no Iedzīvotāju reģistra, ir papildināts ar šādiem datiem: vārds, uzvārds, personas kods, iepriekšējais personas kods, miršanas datums un statuss Iedzīvotāju reģistrā.  Iedzīvotāju reģistrā personai norāda, ka tai ir statuss “aktīvs”, ja persona ir Latvijas pilsonis vai nepilsonis, un par personām, kuras Latvijā saņēmušas uzturēšanās atļauju, reģistrācijas apliecību vai pastāvīgās uzturēšanās apliecību. Savukārt “pasīvs” statuss, ja personai Latvijā zudis tiesiskais statuss un jauns statuss nav noteikts. Tādējādi personai, kurai ir zudis tiesiskais statuss Latvijā un jauns statuss nav noteikts, Iedzīvotāju reģistrā ir “pasīvs” statuss no statusa zaudēšanas datuma, proti, Iedzīvotāju reģistrā par šo personu vairs netiek aktualizētas ziņas. Šobrīd spēkā esošā Iedzīvotāju reģistra likuma pārejas noteikumu 7. punkta redakcija nosaka, ka līdz 2017. gada 30. jūnijam personai tika piešķirts personas kods, kuru veido vienpadsmit ciparu virkne, no kuriem pirmie seši cipari norāda personas dzimšanas datumu, mēnesi, gadu, bet septītais cipars norāda gadsimtu. Tādējādi, apstrādājot personas kodu, kurā norādīts dzimšanas datums, ir iespējams noskaidrot informāciju par personas vecumu. Iedzīvotāju reģistra likuma pārejas noteikumu 8. punktā noteikts, ka persona, kurai personas kods piešķirts līdz 2017. gada 30. jūnijam, sākot ar 2017. gada 1. jūliju, ir tiesīga vienu reizi, personīgi iesniedzot Pilsonības un migrācijas lietu pārvaldei iesniegumu, lūgt, lai maina tai piešķirto personas kodu uz tādu personas kodu, kurā netiek norādīts dzimšanas datums. Gadījumā, ja personai personas kods bijis mainīts, Iedzīvotāju reģistra meklēšanas parametros ievadot jauno personas kodu, kas piešķirts no 2017. gada 1. jūlija, būs iespēja saņemt informāciju par personas iepriekšējo personas kodu.  Ja mainījušies pārvadātāja rekvizīti, pārvadātājam jāiesniedz iesniegums, tādējādi nodrošinot rekvizītu maiņas fiksēšanu un aktuālās informācijas attēlošanu Autopārvadātāju informatīvajā datubāzē un ATD tīmekļa vietnē. Ja mainās pārvadājumu vadītājs, pārvadātājam jāiesniedz iesniegums, nodrošinot Regulas Nr.1071/2009 prasību, ka pārvadājumu vadītājam ir jāatbilst labas reputācijas prasībām. Ja tiek konstatēts, ka jaunais pārvadājumu vadītājs tām neatbilst un noteiktajā termiņā netiek norādīts cits pārvadājumu vadītājs, tad tiks izskatīts jautājums par licences anulēšanu.  5. Ja ATD konstatē, ka pārvadātājs neatbilst regulas Nr. 1071/2009 prasībām un šajos noteikumos noteiktajam, vai ir konstatēti regulā Nr. 2016/403, minētie pārkāpumi, kā arī ja ATD no kontrolējošajām institūcijām saņem informāciju par Latvijas Republikas normatīvo aktu, kā arī Latvijai saistošo starptautisko nolīgumu prasību autopārvadājumu, sabiedriskā transporta un ceļu satiksmes drošības jomā pārkāpumiem, tiek lemts par licences kartītes, vai licences anulēšanu. Ja ATD pieņem iepriekšminēto lēmumu par licences anulēšanu, pārvadājumu vadītājs, kas pārkāpumu izdarīšanas brīdī bija nozīmēts kā pārvadājumu vadītājs atbilstošajam pārvadājumu veidam, tiek atzīts par neatbilstošu labas reputācijas prasībām uz vienu gadu kopš lēmuma pieņemšanas brīža.  Ja ATD konstatē vai ir saņemta informācija no kontrolējošajām institūcijām, ka pārvadātājam nav tiesiska pamata izmantot autotransporta līdzekli, konkrēto licences kartīti anulē.  Licences darbību ATD aptur Komerclikuma 333.1 pantā noteiktajos gadījumos – ja komersantam ir apturēta saimnieciskā darbība.  6. Atbilstoši Oficiālās elektroniskās adreses likuma 12.panta trešajai daļai dokumentu, kas atbilstoši normatīvajiem aktiem sūtāms uz elektroniskā pasta adresi, primāri nosūta uz oficiālo elektronisko adresi, ja ir aktivizēts oficiālās elektroniskās adreses konts. Savukārt elektroniskā pasta adrese saziņai tiek izmantota tikai gadījumos, kad pārvadātājam oficiālās elektroniskās adreses konts nav aktivizēts.  Noteikumu 2.punkts paredz, ka noteikumos minētos iesniegumus un iesniegumiem pievienotos dokumentus var iesniegt arī elektroniski, aizpildot speciālu tiešsaistes formu ATD tīmekļa vietnē www.atd.lv (e-pakalpojums), norādot elektroniskā pasta adresi saziņai. Identifikācijai izmanto Valsts reģionālās attīstības aģentūras nodrošinātajā Vienotajā pieteikšanās modulī pieejamos personas identifikācijas līdzekļus. Šāda redakcija tika saskaņota ar Vides aizsardzības un reģionālās attīstības ministriju, izstrādājot Ministru kabineta 2019.gada 27.augusta noteikumus Nr.389 “Noteikumi par pasažieru komercpārvadājumiem ar vieglo automobili”. Šāds regulējums nepieciešams, lai pārvadātājs varētu saņemt e-pakalpojumu, autentificējoties Valsts reģionālās attīstības aģentūras nodrošinātajā Vienotajā pieteikšanās modulī, neizmantojot drošu elektronisko parakstu.  Noteikumu projekts attiecībā uz jauno licences un licences kartītes sagatavošanas kārtību paredz pārejas nosacījumu, nosakot, ka licences un licences kartītes, kas ir izsniegtas līdz noteikumu spēkā stāšanās dienai, būs derīgas elektroniski līdz tajās norādītā derīguma termiņa beigām.  Autopārvadājumu kontroles institūcijas par izsniegtajām licencēm un licences kartītēm pārliecināsies Autopārvadātāju informatīvajā datubāzē. Iepriekš izsniegto licenču un licences kartīšu ieraksti Autopārvadātāju informatīvajā datubāzē būs pieejami autopārvadājumu kontroles institūcijām un būs publicēti ATD tīmekļa vietnē www.atd.lv. Papīrā izdotos dokumentus vairs nebūs nepieciešams uzrādīt autopārvadājumu kontroles institūcijām, kā tas ir noteikts šobrīd spēkā esošajos noteikumos Nr.121.  Saskaņā ar Ministru kabineta 2009.gada 3.februāra noteikumu Nr.108 „Normatīvo aktu projektu sagatavošanas noteikumi” 140.punktu, ja grozījumu apjoms pārsniedz pusi no spēkā esošo noteikumu normu apjoma, sagatavo jaunu noteikumu projektu. Ievērojot grozījumu apjomu, sagatavots jauns noteikumu projekts, kas aizstās noteikumus Nr. 121.  Pēc Tieslietu ministrijas iebildumiem vairākas normas, kas šobrīd ir spēkā esošajos noteikumos Nr.121, no noteikumu projekta tika svītrotas, jo šāds regulējums ir jāparedz likumā., Satiksmes ministrija sadarbībā ar VSIA “Autotransporta direkcija” sagatavos likumprojektu “Grozījumi Autopārvadājumu likumā”, iekļaujot no noteikumiem Nr.121 svītrotās normas likumā. |
| 3. | Projekta izstrādē iesaistītās institūcijas un publiskas personas kapitālsabiedrības | ATD, Satiksmes ministrija. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekta tiesiskais regulējums attieksies uz: licencētiem autopārvadātājiem, personām kuras vēlas uzsākt komercdarbību autopārvadājumu jomā, personām, kuras vēlas saņemt autopārvadājumu vadītāja profesionālās kompetences sertifikātus, licences un licences kartītes. Noteikumu projekta tiesiskais regulējums attieksies uz autopārvadājumus kontrolējošo institūciju amatpersonām. |
| 2. | Tiesiskā regulējuma ietekme uz tautsaimniecību un administratīvo slogu | Administratīvais slogs mazināsies ministrijai un personām, kuras vēlas saņemt autopārvadājumu vadītāja profesionālās kompetences sertifikātus, jo pakalpojums tiks sniegts vienā institūcijā.  Administratīvais slogs mazināsies ATD un pārvadātājiem, kuri vēlas saņemt licenci vai licences kartīti. Pārvadātājam turpmāk vairs nebūs nepieciešamības ierasties klātienē ATD vai izmantot pasta pakalpojumu, lai saņemtu licenci vai licences kartīti. Papīrā izdotos dokumentus vairs nebūs nepieciešams uzrādīt autopārvadājumu kontroles institūcijām. Pilnvērtīgāk tiks izmantoti ATD piedāvātie e-pakalpojumi.  Sniedzamās un uzglabājamās informācijas daudzums nemainīsies. |
| 3. | Administratīvo izmaksu monetārs novērtējums | Administratīvo izmaksu izmaiņas gada laikā autopārvadātājiem nepārsniedz 2000 *euro*. |
| 4. | Atbilstības izmaksu monetārs novērtējums | No projektā ietvertā regulējuma jaunas atbilstības izmaksas neveidosies. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| |  |  |  | | --- | --- | --- | | 1. | Nepieciešamie saistītie tiesību aktu projekti | Projekts šo jomu neskar. | | 2. | Atbildīgā institūcija | Projekts šo jomu neskar. | | | 3. | Cita informācija | Saskaņā ar Autopārvadājumu likuma 6. panta ceturto daļu ir izdoti Ministru kabineta 2005.gada 21.jūnija noteikumi Nr.442 “Kārtība, kādā izsniedzamas, anulējamas vai uz laiku apturamas atļaujas starptautiskajiem kravas pārvadājumiem ar autotransportu”, savukārt, pamatojoties uz Autopārvadājumu likuma 30. panta piekto daļu ir izdoti Ministru kabineta 2012.gada 10.janvāra noteikumi Nr.37 “Noteikumi par pasažieru starptautiskajiem pārvadājumiem ar autobusiem, to organizēšanas, veikšanas, maršrutu atklāšanas, grozīšanas un slēgšanas kārtību”. | | |

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| |  |  |  | | --- | --- | --- | | **V. Tiesību akta projekta atbilstība Latvijas Republikas starptautiskajām saistībām** | | | | 1. | Saistības pret Eiropas Savienību | Eiropas Parlamenta un Padomes 2009.gada 21.oktobra Regula (EK) Nr. 1071/2009, ar ko nosaka kopīgus noteikumus par autopārvadātāja profesionālās darbības veikšanas nosacījumiem un atceļ Padomes Direktīvu 96/26/EK; | | 2. | Citas starptautiskās saistības | Projekts šo jomu neskar. | | 3. | Cita informācija | Nav | |
| |  |  |  |  | | --- | --- | --- | --- | | **1.tabula Tiesību akta projekta atbilstība ES tiesību aktiem** | | | | | Attiecīgā ES tiesību akta datums, numurs un nosaukums | Eiropas Parlamenta un Padomes 2009.gada 21.oktobra Regula (EK) Nr. 1071/2009, ar ko nosaka kopīgus noteikumus par autopārvadātāja profesionālās darbības veikšanas nosacījumiem un atceļ Padomes Direktīvu 96/26/EK [publicēta “Eiropas Savienības Oficiālajā Vēstnesī” L 300,14.11.2009]; | | | | A | B | C | D | | Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji.  Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.  Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības.  Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu.  Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos | | Regulas Nr. 1071/2009 4. un 5.pants | Projekta 3.1.apakšpunkts | Prasības tiek ieviestas pilnībā | Projekts neparedz stingrākas prasības | | Regulas Nr. 1071/2009 7.pants | Projekta 3.3.apakšpunkts | Prasības tiek ieviestas pilnībā | Projekts neparedz stingrākas prasības | | Regulas Nr. 1071/2009 6. panta 1. punkta a) un b) apakšpunkti | Projekta 4.4. apakšpunkts | Prasības tiek ieviestas pilnībā | Projekts neparedz stingrākas prasības | | Regulas Nr. 1071/2009 11.panta 4.punkts | Projekta 4.5.apakšpunkts | Prasības tiek ieviestas pilnībā | Projekts neparedz stingrākas prasības | | Regulas Nr. 1071/2009 8.panta un I, II un III pielikums | Projekta 19.punkts | Prasības tiek ieviestas pilnībā | Projekts neparedz stingrākas prasības | | Regulas Nr. 1071/2009 I pielikuma II nodaļa | Projekta 20.punkts | Prasības tiek ieviestas pilnībā | Projekts neparedz stingrākas prasības | | Regulas Nr. 1071/2009 I pielikuma II daļas 2. un 3.punkts | Projekta 21.punkts | Prasības tiek ieviestas pilnībā | Projekts neparedz stingrākas prasības | | Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | Noteikumu projekts paredz Regulu piemērot arī uzņēmumiem, kas veic kravu autopārvadātāja profesionālo darbību, izmantojot mehāniskos transportlīdzekļus vai transportlīdzekļu apvienojumus, kuru pilna masa nepārsniedz 3,5 tonnas, atbilstoši Regulas Nr. 1071/2009 1.panta 4.punkta „a” apakšpunktam, tādējādi saglabājot spēkā esošo tiesisko regulējumu.  Noteikumu projekts paredz atļaut iesniegt visu veidu apliecinājumus finansiālā stāvokļa apliecināšanai, kas minēti Regulas Nr. 1071/2009 7.pantā.  Regulas Nr. 1071/2009 8.panta 7.punkts paredz dalībvalstij tiesības atbrīvot no profesionālo zināšanu pārbaudes eksāmena vai eksāmena daļas personas, kas attiecīgās Regulas I pielikuma I daļā minētās zināšanas apguvušas augstākās vai tehniskās izglītības ietvaros, taču noteikumu projektā netiek izmantota šī Regulā Nr. 1071/2009 noteiktā rīcības brīvība.  Regulas Nr. 1071/2009 8.panta 1.punkts paredz rakstisku eksāmenu, ko var papildināt ar mutisku eksāmenu, taču noteikumu projekts paredz tikai rakstisku eksāmenu, tādējādi saglabājot spēkā esošo regulējumu.  Atbilstoši Regulas I pielikuma II daļas 2.punkta otrajai rindkopai katras eksāmena daļas vērtēšanas korekcijas koeficients ir 60%.  Atbilstoši Regulas Nr.1071/2009 16.panta 2.punkta otrajai daļai līdz 2015.gada 31.decembrim elektroniskajā reģistrā tiek glabāta informācija par Regulas Nr.1071/2009 IV. pielikumā minētajiem vissmagākajiem pārkāpumiem. | | | | Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Projekts šo jomu neskar. | | | | Cita informācija | Nav. | | | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši Ministru kabineta 2009.gada 25.augusta noteikumu Nr.970 „Sabiedrības līdzdalības kārtība attīstības plānošanas procesā” 7.4.1 apakšpunktam, sabiedrībai ir dota iespēja rakstiski sniegt viedokli par noteikumu projektu tā izstrādes stadijā. |
| 2. | Sabiedrības līdzdalība projekta izstrādē | Paziņojums par līdzdalības iespējām tiesību akta izstrādes procesā ir ievietots Satiksmes ministrijas tīmekļa vietnē <http://www.sam.gov.lv/sm/content/?cat=553> |
| 3. | Sabiedrības līdzdalības rezultāti | Iebildumi un priekšlikumi nav saņemti. |
| 4. | Cita informācija | Noteikumu projekta izstrādes apspriešanas procesā tika iesaistīta biedrība “Latvijas Brīvo arodbiedrību savienība” kā nozares intereses pārstāvoša organizācija un biedrība “Latvijas Darba devēju konfederācija”. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Satiksmes ministrija, valsts sabiedrība ar ierobežotu atbildību “Autotransporta direkcija”, autopārvadājumus kontrolējošās institūcijas, Iekšlietu ministrijas Informācijas centrs, Pilsonības un migrācijas lietu pārvalde. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts neparedz jaunu institūciju izveidi vai esošo institūciju likvidāciju vai reorganizāciju.  Projekta izpilde tiks nodrošināta paredzot, ka pakalpojumu - autopārvadājumu vadītāja profesionālās kompetences sertifikāta izsniegšana, turpinās sniegt viena institūcija - valsts sabiedrība ar ierobežotu atbildību “Autotransporta direkcija” un cilvēkresursus tas neietekmēs. |
| 3. | Cita informācija | Nav. |

Satiksmes ministrs T. Linkaits

Vīza: valsts sekretāra vietā –

valsts sekretāra vietniece L.Austrupe

Lukjanoviča, 67028019

[inga.lukjanovica@sam.gov.lv](mailto:inga.lukjanovica@sam.gov.lv)